শেখ মোহাম্মদ সুলতান, যাঁর আসল নাম লাল মিয়া, নিজেও এই প্রাতিষ্ঠানিক শিক্ষা নিয়েছেন কিছুদিন। বিভিন্ন লেখা পত্র থেকে জানা যায়, তাঁর বিচিত্র জীবনের খন্ডিত কিছু অংশ সম্পর্কে। বাংলাদেশের আর কোনো শিল্পীকে নিয়ে, তাঁর জীবন ও কর্ম নিয়ে, এতো তোলপাড় করা ইতিবাচক ও নেতিবাচক তর্ক-বিতর্ক, আলোচনা-সমালোচনা হয়নি। গভীরতর রহস্যের ধূম্রজাল যাঁকে নিয়ে, তিনি আসলে একজন সহজ মানুষ ছিলেন। নিজের মতো, সযতনে অন্যের আরোপিত সংস্কৃতিকে পাশ কাটিয়ে গেছেন আর ছবি এঁকেছেন।